b'\n_START_ARTICLE_\nVilniaus universiteto Komunikacijos fakultetas\n_START_SECTION_\nIstorija\n_START_PARAGRAPH_\n1991\xc2\xa0m. bir\xc5\xbeelio 18 d. Vilniaus universiteto (VU) Tarybos nutarimu Bibliotekininkyst\xc4\x97s, Informacijos sistem\xc5\xb3, Knygotyros ir bibliografijos bei dviej\xc5\xb3 \xc5\xbdurnalistikos katedr\xc5\xb3 pagrindu buvo \xc4\xafkurtas Komunikacijos fakultetas. \xc5\xa0iam sprendimui pagr\xc4\xafsti buvo bene trys prie\xc5\xbeastys._NEWLINE_Istorijos fakultete vykdyti bibliotekininkyst\xc4\x97s ir mokslin\xc4\x97s informacijos, \xc5\xbeiniasklaidos (ne tik ra\xc5\xa1to, bet ir vaizdo informacijos) tyrimai rod\xc4\x97, jog jiems pl\xc4\x97toti reikalinga nauja akademin\xc4\x97 strukt\xc5\xabra. Taip pat bibliotekininkyst\xc4\x97s ir \xc5\xbeurnalistikos studij\xc5\xb3 programos, anuomet vadintos specialyb\xc4\x97mis, tur\xc4\x97jo atitikti nauj\xc4\x85\xc2\xa0\xe2\x80\x93 komunikacijos ir informacijos studij\xc5\xb3 koncepcij\xc4\x85; nei\xc5\xa1sitekdamos tarp istorijos akademini\xc5\xb3 disciplin\xc5\xb3, neb\xc5\xabt\xc5\xb3 tenkinusios moderni\xc5\xb3 visuomen\xc4\x97s poreiki\xc5\xb3 ugdant profesionalius komunikacijos specialistus. Tuometin\xc4\x97se Bibliotekininkyst\xc4\x97s ir mokslin\xc4\x97s informacijos, Radijo ir televizijos \xc5\xbeurnalistikos, Spaudos \xc5\xbeurnalistikos katedrose atlikti knygos ir spaudos istorijos, knyg\xc5\xb3 leidybos, poligrafijos ir knyg\xc5\xb3 prekybos, bibliotekininkyst\xc4\x97s ir bibliografijos, \xc5\xbeurnalistikos teorijos ir istorijos, informacijos teorijos ir informacini\xc5\xb3 sistem\xc5\xb3 tyrimai, kaip ir d\xc4\x97stomi dalyk\xc5\xb3 kursai buvo priskiriami istorijos, pedagogikos, technikos ar ekonomikos mokslams._NEWLINE_Antroji prie\xc5\xbeastis: Auk\xc5\xa1\xc4\x8diausiosios Tarybos-Atkuriamojo Seimo 1990 met\xc5\xb3 \xc4\xafstatymu patvirtinus Universiteto statut\xc4\x85, buvo gr\xc4\x85\xc5\xbeinta autonomija, leidusi vykdyti akademines ir mokslo pertvarkos reformas, atsi\xc5\xbevelgiant \xc4\xaf nepriklausomyb\xc4\x99 atk\xc5\xabrusios valstyb\xc4\x97s ir atgimusios, laisvai diskutuojan\xc4\x8dios visuomen\xc4\x97s poreikius. Dar S\xc4\x85j\xc5\xabd\xc5\xbeio laikais prad\xc4\x97ta mokymo plan\xc5\xb3 kaita (sugr\xc4\x85\xc5\xbeinti lituanistiniai dalykai, panaikinti ideologizuoti kursai) baig\xc4\x97si sistemine auk\xc5\xa1tojo mokslo pertvarka, ne tik nauj\xc5\xb3 fakultet\xc5\xb3, bet ir universitet\xc5\xb3 k\xc5\xabrimu. VU atsirado galimyb\xc4\x97 pa\xc5\xbevelgti \xc4\xaf komunikacij\xc4\x85 naujai ir sutelkti jai b\xc5\xabdingus tyrim\xc5\xb3 objektus bei disciplinas vienoje strukt\xc5\xabroje._NEWLINE_Tiek naujo fakulteto, tiek jo padalini\xc5\xb3 k\xc5\xabrim\xc4\x85si l\xc4\x97m\xc4\x97 komunikacijos ir informacijos moksl\xc5\xb3, 1997\xc2\xa0m. pripa\xc5\xbeint\xc5\xb3 atskira kryptimi, moderni\xc5\xb3 \xc5\xa1ak\xc5\xb3 sklaida ir u\xc5\xbedaviniai\xc2\xa0\xe2\x80\x93 informaciniu po\xc5\xbei\xc5\xabriu tirti socialin\xc4\x97s komunikacijos procesus ir pl\xc4\x97toti bendr\xc4\x85j\xc4\x85 komunikacijos ir informacijos teorij\xc4\x85. VU Tarybos sprendimas buvo naudingas sukuriant Lietuvoje komunikacijos moksl\xc5\xb3 ir studij\xc5\xb3 mokykl\xc4\x85, atv\xc4\x97rusi\xc4\x85 galimybes visapusi\xc5\xa1kai tyrin\xc4\x97ti pamatin\xc4\xaf bendravimo objekt\xc4\x85\xc2\xa0\xe2\x80\x93 prane\xc5\xa1im\xc4\x85 pagal \xc4\xafvairias komunikacijos \xc5\xa1akas._NEWLINE_Tre\xc4\x8dioji reik\xc5\xa1minga prie\xc5\xbeastis yra VU reik\xc5\xa1m\xc4\x97 Lietuvos istorijoje ne tik pl\xc4\x97tojant moksl\xc4\x85 ir studijas, bet ir prisid\xc4\x97jus prie \xc5\xa1vietimo ir informacijos politikos: nuo pat \xc4\xafk\xc5\xabrimo VU ilgokai buvo pagrindinis leidybos ir \xc5\xbeini\xc5\xb3 sisteminimo bei sklaidos centras. B\xc5\xabtent VU biblioteka ilgai buvo vienintel\xc4\x97 informacijos sistemos k\xc5\xabr\xc4\x97jas ir mokslin\xc4\x97s informacijos skleid\xc4\x97jas, VU\xc2\xa0 prad\xc4\x97tas leisti ir pirmasis periodinis laikra\xc5\xa1tis Lietuvoje._NEWLINE_Nuo pat \xc4\xafk\xc5\xabrimo pabr\xc4\x97\xc5\xbedamas esmin\xc4\xaf universitetin\xc4\xaf mokslo ir studij\xc5\xb3 vienov\xc4\x97s princip\xc4\x85, puosel\xc4\x97damas tradicijas, fakultetas nuosekliai reng\xc4\x97, rengia ir \xc4\xafgyvendina komunikacijos ir informacijos lauko tyrim\xc5\xb3 bei studij\xc5\xb3 pl\xc4\x97tros planus. 1992\xc2\xa0m. prad\xc4\x97ta Informologijos bakalauro studij\xc5\xb3 programa suteik\xc4\x97 impuls\xc4\x85 vertinti informacij\xc4\x85 kaip reik\xc5\xa1ming\xc4\x85 \xc5\xa1iuolaikin\xc4\x97s vadybos element\xc4\x85 ir kaip verslo r\xc5\xab\xc5\xa1\xc4\xaf. Nuo 1997\xc2\xa0m. Universitetas priima studijuoti Verslo informacijos vadybos. \xc4\xae kai kurias k\xc5\xabrybinio pob\xc5\xabd\xc5\xbeio pirmosios pakopos studij\xc5\xb3 programas fakultetas de\xc5\xa1imtme\xc4\x8dius i\xc5\xa1laiko stojamojo egzamino reikalavim\xc4\x85, paisydamas VU principo, kad \xc5\xa1iame Universitete turi studijuoti stipri\xc4\x85 motyvacij\xc4\x85 turintys asmenys._NEWLINE_Fakulteto laim\xc4\x97tas TEMPUS projektas paskatino atnaujinti magistrant\xc5\xabros studijas, vidin\xc4\x97s ir i\xc5\xa1orin\xc4\x97s komunikacijos sklaid\xc4\x85. Jai u\xc5\xbetikrinti ir informacijos ry\xc5\xa1iams su i\xc5\xa1oriniais partneriais palaikyti 1997\xc2\xa0m. buvo \xc4\xafkurtas Integruotas informacijos centras._NEWLINE_VU yra sukurta vienintel\xc4\x97 Lietuvoje trij\xc5\xb3 pakop\xc5\xb3 komunikacijos ir informacijos mokykla: \xc4\x8dia rengiami ir \xc5\xa1ios krypties socialini\xc5\xb3 moksl\xc5\xb3 daktarai.1993\xc2\xa0m. Fakultete prad\xc4\x97tos ginti disertacijos subrandino b\xc5\xabr\xc4\xaf naujosios kartos komunikacijos ir informacijos mokslinink\xc5\xb3 profesional\xc5\xb3, kuri\xc5\xb3 gretas daugiau kaip po de\xc5\xa1imties met\xc5\xb3 pertraukos 2004\xc2\xa0m. papild\xc4\x97 trys habilitacijos proced\xc5\xabr\xc4\x85 atlik\xc4\x99 mokslininkai profesoriai._NEWLINE_2018 m. fakultetas vykdo 8 magistro studij\xc5\xb3 program\xc5\xb3 ir 9 bakalauro studij\xc5\xb3 programas, kuri\xc5\xb3 kievienai vadovauja atitinkamas profes\xc5\xabros ir socialini\xc5\xb3 partneri\xc5\xb3 komitetas._NEWLINE_Fakultete veikia formalios ir neformalios student\xc5\xb3 organizacijos \xe2\x80\x93 atstovyb\xc4\x97, draugijos, klubai. Komunikacijos fakultetas koordinuoja Vilniaus universiteto radijo stoties \xe2\x80\x9eStart FM\xe2\x80\x9c veikl\xc4\x85. Fakultetas nuo \xc4\xafsteigimo \xc4\xafsik\xc5\xabr\xc4\x99s keliuose Vilniaus universiteto pastatuose: Bernardin\xc5\xb3 g. 11, Maironio g. 7 ir Saul\xc4\x97tekio al.9 (I r\xc5\xabm\xc5\xb3 2 ir 5 auk\xc5\xa1tuose).\n_START_SECTION_\nStudent\xc5\xb3 atstovyb\xc4\x97\n_START_PARAGRAPH_\nVilniaus universiteto Student\xc5\xb3 atstovyb\xc4\x97 Komunikacijos fakultete (VU SA KF)\xc2\xa0\xe2\x80\x93 fakulteto student\xc5\xb3 interesams atstovaujanti organizacija, konsultuojanti, padedanti jaunajai bendruomenei akademinio, socialinio pob\xc5\xabd\xc5\xbeio klausimais. VU SA KF yra tarpinink\xc4\x97 tarp student\xc5\xb3 ir fakulteto vadovyb\xc4\x97s siekiant studij\xc5\xb3 kokyb\xc4\x97s ir geresnio studenti\xc5\xa1ko gyvenimo. VU SA KF taip pat organizuoja \xc4\xafvairius renginius, vienas svarbiausi\xc5\xb3, reprezentuojantis fakulteto gyvenim\xc4\x85.\n_START_SECTION_\nPolitikos komunikacijos klubas\n_START_PARAGRAPH_\nOrganizacija, kurioje renkasi jaunieji politikos ap\xc5\xbevalgininkai. \xc4\x8cia aptariami naujausi valstyb\xc4\x97s ir pasaulio \xc4\xafvykiai, rengiamos diskusijos su politikais ir politikos ekspertais.\n_START_SECTION_\nK\xc5\xabrybini\xc5\xb3 medij\xc5\xb3 klubas\n_START_PARAGRAPH_\nKlubas veikia kaip k\xc5\xabrybos agent\xc5\xabra: kuria reklamas bei \xc4\xafgyvendina \xc4\xafvairias menines id\xc4\x97jas. Taip pat svarbi jo veiklos dalis\xc2\xa0\xe2\x80\x93 vie\xc5\xa1\xc5\xb3 diskusij\xc5\xb3 rengimas apie kult\xc5\xabr\xc4\x85, dizain\xc4\x85, reklam\xc4\x85._NEWLINE_Daugiau informacijos galima rasti socialiniame tinkle Facebook'